ইউনিসেফ ফিলিপাইন

ইউনিসেফ ফিলিপাইন হলো ফিলিপাইনে অবস্থিত ইউনিসেফের একটি দেশীয় দপ্তর। এটি এশিয়ায় প্রতিষ্ঠিত প্রথম ইউনিসেফ দপ্তরগুলির একটি। দপ্তরটি ফিলিপাইনে শিশু অধিকার সমুন্নত রাখতে কাজ করে, যার মধ্যে রয়েছে শিক্ষা, স্বাস্থ্যসেবা এবং নির্যাতন ও শোষণ থেকে সুরক্ষার অধিকার। এছাড়াও এটি শিশু-কল্যাণের পক্ষে রাজনৈতিক পরিবর্তনের জন্য কাজ করে এবং সরকারি ও বেসরকারি খাতের অংশীদারদের সঙ্গে যুক্ত হয়ে যৌথভাবে টেকসই কর্মসূচির মাধ্যমে পরিবর্তন আনার চেষ্টা করে।

দ্বিতীয় বিশ্বযুদ্ধের পর ইউরোপের শিশুদের খাদ্য, পোশাক ও স্বাস্থ্যসেবা নিশ্চিত করার জন্য ১৯৪৬ সালে ইউনিসেফ তৈরি করা হয়েছিল। ১৯৫৩ সালে জাতিসংঘের সাধারণ পরিষদ ইউনিসেফের কার্যক্ষমতা বৃদ্ধি করে।United Nations General Assembly Resolution 802 (VIII) (1953) ১৯৮৯ সালে এটি জাতিসংঘের শিশু অধিকার সনদ (সিআরসি) গ্রহণ করে, যা ইতিহাসে সর্বাধিক গৃহীত মানবাধিকার চুক্তিতে পরিণত হয়েছে। শিশু অধিকার সনদ এখন ফিলিপাইনসহ বিশ্বজুড়ে ইউনিসেফের কাজের উপর জোর দেয় এবং এটি শিশুদের অধিকার সংজ্ঞায়িত করে। 

 কার্যক্রম 

 শিশু সুরক্ষা 
যে সকল শিশু নির্যাতন, শোষণ বা সহিংসতার শিকার হয়, ইউনিসেফ সেই সকল ঝুঁকিপূর্ণ শিশুদের জন্যই একটি নিরাপদ ও সুরক্ষিত পরিবেশ নিশ্চিত করতে কাজ করে। স্থানীয় ও জাতীয় উভয় পর্যায়েই সংগঠনটি শিশু সুরক্ষা নেটওয়ার্ক গঠন এবং তা শক্তিশালী করার প্রচেষ্টা চালায়। এছাড়াও ইউনিসেফ শোষণ ও নির্যাতনের শিকার শিশুদের সহায়তার জন্য "শিশু সুরক্ষা ইউনিট" ও দেশে বিশেষায়িত আদালত প্রতিষ্ঠায়ও সহায়তা প্রদান করে।

ইউনিসেফ ফিলিপাইন শিশুদের অধিকার রক্ষায় কয়েকটি গুরুত্বপূর্ণ আইন প্রণয়নে গুরুত্বপূর্ণ ভূমিকা পালন করেছে। যার মধ্যে রয়েছে "কিশোর ন্যায়বিচার ও কল্যাণ আইন" এবং ২০০৯ সালের "শিশু পর্নোগ্রাফি বিরোধী আইন"।

 দুর্যোগের ঝুঁকি হ্রাস 
ইউনিসেফ ফিলিপাইন দুর্যোগের ঝুঁকি হ্রাসে বিশেষ গুরুত্ব প্রদান করে এবং শিশু-কেন্দ্রিক দুর্যোগ ব্যবস্থাপনা তৈরির প্রচারণা চালায়। যেহেতু ফিলিপাইন ঘূর্ণিঝড়, ভূমিকম্প ও বন্যাসহ নানা প্রাকৃতিক দুর্যোগের ঝুঁকিতে থাকে, তাই তারা এমন দুর্যোগ ব্যবস্থাপনা তৈরি করতে চেষ্টা করে, যেখানে শিশুরা কেন্দ্রীয় গুরুত্ব পায়। এই শিশু-কেন্দ্রিক ব্যবস্থাপনা স্থানীয় সরকারি ইউনিটগুলোর জন্য নির্দেশিকা হিসেবে কাজ করে এবং এর মাধ্যমে সরকারি ইউনিটগুলি তাদের দুর্যোগ ঝুঁকি হ্রাসের বিষয়টি সঠিকভাবে তদারকি করতে পারে। 

এছাড়াও ইউনিসেফ মাঠ পর্যায়ে পরিচালিত সমাজভিত্তিক কার্যক্রমকে সরকারি নীতি ও কৌশলের সঙ্গে সংযুক্ত করার সেতুবন্ধন হিসেবেও কাজ করে এবং বেসরকারি সংস্থা ও স্থানীয় সরকারি ইউনিটগুলোর মধ্যে কার্যকর অংশীদারিত্ব গড়ে তুলতে সহায়তা করে, যাতে তারা সমন্বিতভাবে কাজ করতে পারে।

এই যৌথ উদ্যোগের মাধ্যমে ইউনিসেফ এমন দুর্যোগ-ঝুঁকি হ্রাস ও জলবায়ু পরিবর্তনের সাথে অভিযোজন পরিকল্পনা ও কর্মসূচি তৈরি করে, যা বিশেষভাবে শিশুদের চাহিদা, নিরাপত্তা ও সুরক্ষার বিষয়টি নিশ্চিত করে। এই প্রোগ্রামের চূড়ান্ত উদ্দেশ্য হলো, প্রাকৃতিক দুর্যোগ বা যেকোনো জরুরি অবস্থাকালীন ও তৎপরবর্তী সময়ে শিশুদের জীবন, স্বাস্থ্য, শিক্ষা এবং মানসিক সুস্থতা সুরক্ষিত রাখা।

 শিক্ষা 
ফিলিপাইনের সব শিশুর জন্য মানসম্মত ও অন্তর্ভুক্তিমূলক শিক্ষা নিশ্চিত করতে ইউনিসেফ কাজ করে। এজন্য তারা ফিলিপাইনের সরকারি উদ্যোগ "আর্লি চাইল্ডহুড কেয়ার অ্যান্ড ডেভেলপমেন্ট" (ইসিসিডি) বিস্তারের লক্ষ্যকে সমর্থন করে, যার মধ্যে রয়েছে সর্বজনীন শিশু পরিচর্যা।

ইউনিসেফের শিক্ষা কর্মসূচির মৌলিক লক্ষ্য হলো শিক্ষায় সমাধিকার প্রতিষ্ঠা করা, যেন শিশুরা সঠিক বয়সে শেখার জন্য প্রস্তুত হয়ে বিদ্যালয়ে প্রবেশ করতে পারে। এছাড়াও সমাজের প্রান্তিক ও বঞ্চিত শিশুদের মানসম্মত প্রাথমিক শিক্ষা গ্রহণ ও সম্পন্ন করার সুযোগ নিশ্চিত করতেও এটি কাজ করে।

 স্বাস্থ্য ও পুষ্টি 
ইউনিসেফের স্বাস্থ্য সেবা কর্মসূচি ফিলিপাইন সরকারের "সার্বজনীন স্বাস্থ্যসেবা কর্মসূচি" ও দারিদ্র্য হ্রাস কর্মসূচিকে সমর্থন করে, যাতে করে সবচেয়ে দরিদ্র পরিবার, নারী ও নবজাতকের মতো ঝুঁকিপূর্ণ জনগোষ্ঠী এবং সামাজিক নিরাপত্তা কর্মসূচির ভোক্তারা প্রয়োজনীয় স্বাস্থ্যসেবা পায়।

সরকার কর্তৃক চিহ্নিত সর্বাধিক সুবিধাবঞ্চিত অঞ্চলে সমতা নিশ্চিত করার লক্ষ্যে ইউনিসেফ নিজের অঙ্গীকার অনুযায়ী তার কার্যক্রম ও পরিকল্পনা সেই সব এলাকায় বাস্তবায়ন করে, যেখানে স্বাস্থ্যসুবিধা ও দক্ষ প্রসূতি-সহকারীর সংখ্যা ও পরিধি সবচেয়ে কম। এর পাশাপাশি জাতীয় পর্যায়ে মাতৃ ও শিশুর স্বাস্থ্যসেবার মানোন্নয়নে প্রয়োজনীয় মানদণ্ড প্রাতিষ্ঠানিকীকরণেও ইউনিসেফ সহায়তা করে।

ইউনিসেফের পুষ্টি বিতরণ কর্মসূচির মৌলিক লক্ষ্য হলো, জীবনচক্রীয় পুষ্টি নিরাপত্তা কার্যক্রমের মাধ্যমে শিশুদের বেঁচে থাকা, শারীরিক বর্ধন ও সামগ্রিক বিকাশ উন্নত করা। ইউনিসেফ ফিলিপাইনের পুষ্টি উদ্যোগগুলোর মধ্যে রয়েছে: গর্ভবতী ও দুগ্ধদানকারী মা এবং পাঁচ বছরের কম বয়সী শিশুদের মধ্যে অপুষ্টি ও ক্ষুদ্রপুষ্টি ঘাটতি প্রতিরোধমূলক সেবায় প্রবেশাধিকার বাড়ানো; তীব্র অপুষ্টির চিকিৎসা; ঝুঁকিপূর্ণ স্থানীয় সরকারি ইউনিটগুলোতে ইতিবাচক পুষ্টি আচরণ বজায় রাখা এবং সরকারকে স্তন্যদান ও শিশু খাদ্যাভ্যাস প্রচারে সহায়তা করা।

 এইচআইভি ও এইডস 
ইউনিসেফ ফিলিপাইন সরকারের এইচআইভি সংক্রান্ত কার্যক্রমকে তথ্য সংগ্রহ ও কৌশলগত উপাত্ত প্রস্তুত, শিশু ও তরুণদের মাঝে প্রয়োজনীয় আইনের বিষয়ে সচেতনতা তৈরি, কিশোর-কিশোরীদের জন্য জীবনদক্ষতা ও নেতৃত্ব প্রশিক্ষণ প্রদান এবং এইচআইভি সংকট মোকাবিলায় সরকার, বেসরকারি সংস্থা (এনজিও) ও যুব নেটওয়ার্কের সেবাদানের সক্ষমতা উন্নত করার মাধ্যমে সহায়তা করে।

 সামাজিক নীতি 
ইউনিসেফ ফিলিপাইন সরকারের সামাজিক সুরক্ষা কর্মসূচি সম্প্রসারণে প্রযুক্তিগত সহায়তা প্রদান করে। এসব কর্মসূচি এমন পরিবার ও শিশুদের সহায়তা করে, যারা সাধারণত মৌলিক সামাজিক সেবা পায় না; যেমন: রাস্তার শিশু/পরিবার, আদিবাসী ও অভিবাসী পরিবার।

 পানি, স্বচ্ছতা (স্যানিটেশন) ও পরিচ্ছন্নতা 
ফিলিপাইনের বঞ্চিত পরিবার, বিদ্যালয় ও সরকার কর্তৃক পরিচালিত "আর্লি চাইল্ডহুড কেয়ার এন্ড ডেভেলপমেন্ট" কেন্দ্রগুলোতে টেকসই ও সহনশীল মৌলিক স্যানিটেশন, নিরাপদ পানি ও উন্নত স্বাস্থ্যবিধির সর্বজনীন ব্যবহার ও প্রবেশাধিকার নিশ্চিত করা ইউনিসেফর প্রধান লক্ষ্য।

ইউনিসেফ ফিলিপাইনের এই কর্মসূচি মূলত সেই দরিদ্রতম গ্রামগুলোকে কেন্দ্র করে পরিচালিত হয়, যেখানে পানি ও স্যানিটেশনমূলক সেবার পরিধি সবচেয়ে কম। এছাড়াও জাতীয় পর্যায়ে এসব সমস্যা সমাধানে সরকার কর্তৃক গৃহীত কর্মসূচিকে সহায়তা দেওয়া হয়। 

 জরুরি প্রতিক্রিয়া 
ফিলিপাইন সরকারের যেকোনো অনুরোধে ইউনিসেফ প্রাকৃতিক দুর্যোগ বা মানবিক জরুরি পরিস্থিতিতে দ্রুত সাড়া দিতে সক্ষম। জরুরি প্রতিক্রিয়া কার্যক্রমের মাধ্যমে ইউনিসেফ সরকারি ব্যবস্থাপনাকে বিভিন্ন গুরুত্বপূর্ণ ক্ষেত্রে সহায়তা করে; যেমন শিশু সুরক্ষা, শিক্ষা, স্বাস্থ্য, পুষ্টি এবং পানি, স্যানিটেশন ও পরিচ্ছন্নতা। সাম্প্রতিক বছরগুলোতে ইউনিসেফ মারাভি সংকট, টাইফুন নক-টেন, টাইফুন হাইমা, টাইফুন মেলর, টাইফুন কপ্পু, টাইফুন হাগুপিট, বিধ্বংসী টাইফুন হাইয়ান ও জাম্বোয়াঙ্গা শহরের সংকটে ক্ষতিগ্রস্ত মানুষদের জরুরি মানবিক সহায়তা করেছে।

 জনপ্রিয় প্রতিনিধি (দূত) 
ইউনিসেফ ফিলিপাইন দুইজন জাতীয় শুভেচ্ছা দূত নিয়োগ করেছে: গ্যারি ভ্যালেন্সিয়ানো ও অ্যান কার্টিস। তাদের উভয়ের চুক্তি ২০২৩ সালে পুনরায় নবায়ন করা হয়।

১৯৯৮ সালে গ্যারি ভ্যালেন্সিয়ানো ইউনিসেফ ফিলিপাইনের প্রথম জাতীয় শুভেচ্ছা দূত হওয়ার সম্মান পান। জাতীয় শুভেচ্ছা দূত হিসেবে তিনি শিশু-সংক্রান্ত বিভিন্ন সমস্যা ও শিশুদের শিক্ষা, স্বাস্থ্য, সুরক্ষা, সার্বজনীন অংশগ্রহণ এবং জরুরি পরিস্থিতিতে সহায়তার অধিকার সম্পর্কে দেশে জনসচেতনতা বৃদ্ধিতে কাজ করেন।

অভিনেত্রী, টেলিভিশন উপস্থাপক ও গায়িকা অ্যান কার্টিস ২০১৫ সালে ইউনিসেফের "সেলিব্রিটি অ্যাডভোকেট ফর চিলড্রেন" হিসেবে নিযুক্ত হন এবং পরবর্তীতে ২০১৯ সালে জাতীয় শুভেচ্ছা দূত হিসেবে মনোনীত হন। ইউনিসেফের সঙ্গে তার কাজ মূলত প্রারম্ভিক শৈশবকালীন যত্ন ও বিকাশ বিষয়ের প্রচারণা কেন্দ্রিক।

 আরো দেখুন 

 ইউনিসেফ
 ইউনিসেফ মালয়েশিয়া
 ইউনিসেফ ইন্দোনেশিয়া

 তথ্যসূত্র 

বিষয়শ্রেণী:ইউনিসেফ
বিষয়শ্রেণী:ইউনিসেফের দেশীয় দপ্তর
বিষয়শ্রেণী:শিশু অধিকার

 বহিঃসংযোগ 

 UNICEF Philippines
 UNICEF global website